Wîkîpêdiya
Wikipêdiya (we Êngılisi: Wikipedia) projeyıg aza, wef-binîçe, hewbeş, û çendzıwanı ye ke we lay Bingey Wikimedia pıştiwani bûd. Nawegey amêteyıg e le dû wışey "wiki" (we zıwani Hawaiyane yani "tûn", û "encyclopedia" ke wışeyıg Êngılisi ye be menay "zanıstname". Ta ise nızigı 13 milyon wetar û namilke le Wikipêdiya nüsyag e, gışti we des xwazyarel (dawtelebel) le gışt şüneganı dunya. Her wey cûre her kesiş ke bıtıwayıd tıwanıd Wikipêdiya bırazid (virayış bıked). Wikipêdiya le salı 2001 we des Jimmy Wales û Larry Sanger xısyagese ser. İse Wikipêdiya tûntırin, gewretırin û wedıltırin serçawkey (merce') êtılaat le internêt e. Munteqıdelı Wikipêdiya ıntıqad lewe ken ke ey proje we tûrı pergalane (sistemik) laygiri (canıbdari) keyd û üşın ke Wikipêdiya firetır we tewafıqı wırazeregan (êditoregan) ehemiyet deyd ta we êtıbar û senediyetı wetaregan. Qabılı ıtminan bün û durusti Wikipêdiyaş we lay be'zı keseyl red biye. Kovarı (meceley) Time Wikipêdiyay le dırijarı YouTube, MySpace, û Facebook le nımûneylı sêrvıseylı Wef 2.0 naw bırıge ke milyoneyl wekarer (karber) dirin.